wickkiey/tamil-wikipedia-markdown huggingface dataset:
# கீசாங் ஆறு



**கீசாங் ஆறு** (மலாய்: *Sungai Kesang*; ஆங்கிலம்: *Kesang River*) என்பது மலேசியாவின் ஜொகூர் மற்றும் மலாக்கா மாநிலங்களின் எல்லையில் அமைந்துள்ள ஆறு. இதன் நீளம் 37 கி.மீ.  

கீசாங் ஆறு மலாக்கா நீரிணையில் கலக்கும் இடத்தில், தூண்டில் போட்டு மீன் பிடிப்பது அங்கு வாழும் மக்களின் வாடிக்கை நிகழ்ச்சியாகும். சில வேளைகளில் முதலைகள் பார்வையில் படுவதும் உண்டு.  

அமைதியான மற்றும் தெளிவான சூழலில் காணப்படும் கீசாங் ஆற்றில் முதலைகள் உள்ளன. பொதுமக்களின் உயிருக்கு ஆபத்து ஏற்படலாம் என்று மலாக்கா வனவிலங்கு பாதுகாப்பு அமைப்பு (Perhilitan) பொதுமக்களை எச்சரித்து உள்ளது.  

## ஆற்று வழித்தடம்

கீசாங் லாவுட் எனும் மீன்பிடி கிராமம் அண்மைய காலங்களில் பிரபலமான இடமாக மாறி வருகிறது. ஏனெனில் கீசாங் ஆறு, கடலில் கலக்கும் சதுப்பு நிலங்களில் வலசை போகும் பறவைகள் கூட்டம் கூட்டமாக வந்து செல்கின்றன.  

கீசாங் ஆறு, லேடாங் மலையில் உற்பத்தியாகிறது. லேடாங் மலையில் இருந்து தங்காக் நகரை வந்து அடைந்ததும் இரண்டாகப் பிரிகிறது. ஒன்று லேடாங் மலையில் உற்பத்தியான அசல் கீசாங் நதி. மற்றொன்று தங்காக் கிளை நதியாக மாறுகிறது.  

## கீசாங் ஆற்றுப் படுகையில் உள்ள இடங்கள்

கீசாங் ஆற்றின் வழியில் காணப்படும் கிராமங்கள் பெக்கோக், டோக், சாபாவ், அசகான், கெமே மற்றும் சோகோங்.  

தங்காக் ஆற்றின் வழியில் காணப்படும் கிராமங்கள் சியாலாங், தங்காக், பெங்காலான் பெசார், செபராங் காஜா, பாயா மாஸ் மற்றும் சாகில்.  

## வரலாறு
கீசாங் ஆற்றின் வழியில் காணப்படும் ஒரு கிராமம் சோகோங். லேடாங் மலையின் அடிவாரத்தில் நிறைய தங்கம் உள்ளது என்ற செய்தியைக் கேள்விப்பட்டு சுமத்திரா, பாகார் ரூயோங் பத்து சங்கார் (Pagar Ruyung Batu Sangkar) எனும் கிராமத்தைச் சேர்ந்த மினாங்கபாவ் சமூகத்தைச் சேர்ந்தவர்களால், 1700-ஆம் ஆண்டு தொடக்கத்தில் சோகோங் கிராமம் திறக்கப்பட்டது.  

மினாங்கபாவ் மக்கள், கடல் அலைகள் கடல் புயல்களைத் தாண்டி ஒரு பெரிய பாய்மரப் படகின் மூலமாகக் கீசாங் ஆற்றில் பயணம் செய்து சோகோங் கிராமத்தை அடைந்தனர். கீசாங் ஆற்றின் இடது கரையில் ஒரு குடியேற்றத்தைத் திறந்தனர்.  

### மினாங்கபாவ் மக்கள்
****  

லேடாங் மலையின் அடிவாரத்தில் தங்கம் தேடுவதற்காக ஆண்கள் கீசாங் ஆற்றின் வழியாகச் செல்வார்கள். பெண்கள் குடும்ப வேலைகளைக் கவனித்துக் கொள்வார்கள்.  

மினாங்கபாவ் சமூகத்தினரின் தனித்துவமான அடாட் பெர்பாத்தே (Adat Perpatih) பழக்க வழக்கங்களை, இப்போதும்கூட ஜாசின் மாவட்டத்தில் காண முடிகின்றது.
# விபின் பக்சே


**விபின் பக்சே** (*Vipin Buckshey*) இந்தியாவைச் சேர்ந்த ஒரு கண் மருத்துவர் ஆவார். இந்திய குடியரசுத் தலைவரின் அதிகாரப்பூர்வ கண் பார்வை மருத்துவராக பணியாற்றினார். இந்திய மாநிலமான மத்தியப் பிரதேசத்தில் உள்ள குவாலியர் நகரில் 1955 ஆம் ஆண்டு சூன் மாதம் 3 ஆம் தேதியன்று இல் பிறந்தார். தனது பள்ளிப் படிப்பை பிராங்க் அந்தோணி பொதுப் பள்ளியில் பயின்றார். பிறகு புது தில்லியில் உள்ள அகில இந்திய மருத்துவ அறிவியல் கழகத்தில் பார்வை அளவையியலில் பட்டம் பெற்றார். இங்கு ஒரு கண் மருத்துவ அதிகாரியாக தொடு வில்லைப் பிரிவை நிறுவியதாகக் கூறப்படுகிறது.
# கானோசு அணை


**கானோசெ அணை** (*Kanose Dam*) சப்பான் நாட்டின் நீகாட்டா மாகாணத்தில் அமைந்துள்ளது. புவியீர்ப்பு வகை அணையாக 32.6 மீட்டர் உயரமும் 304.2 மீட்டர் நீளமும் கொண்டதாக கானோசு அணை கட்டப்பட்டுள்ளது. அணையின் நோக்கம் மின் உற்பத்திக்கு அணை தண்ணீரைப் பயன்படுத்துவதாகும். அணையின் நீர்ப்பிடிப்பு பகுதி 6264 சதுர கிலோ மீட்டர்களாகும். அணை நிரம்பியிருக்கும் போது இதன் பரப்பளவு சுமார் 163 எக்டேர்களாகும். 16525 ஆயிரம் கன மீட்டர் தண்ணீரை இங்கு சேமிக்க முடியும். அணையின் கட்டுமானம் 1927 ஆம் ஆண்டு தொடங்கப்பட்டு 1928 ஆம் ஆண்டு நிறைவடைந்தது.
# கிரிதர் கமாங்



**கிரிதர் கமாங்** (Giridhar Gamang)(பிறப்பு 8 ஏப்ரல் 1943) என்பவர் இந்திய தேசிய காங்கிரசின் முன்னாள் தலைவர் மற்றும் ஒடிசாவின் முன்னாள் முதலமைச்சர் ஆவார். இவர் 2015-ல் பாரதிய ஜனதா கட்சியில் இணைந்தார். இவர் ஒடிசாவின் ராயகடா மாவட்டத்தில் உள்ள திபிரிசிங்கி கிராமத்தில் பிறந்தார். 1972ல், கோராபுட்டில் இருந்து 5வது மக்களவைக்கு முதல்முறையாகத் தேர்ந்தெடுக்கப்பட்டார். இதனைத் தொடர்ந்து, 1977, 1980, 1984, 1989, 1991, 1996, 1998 மற்றும் 2004 ஆகிய ஆண்டுகளில் மக்களவைக்கு மீண்டும் மீண்டும் தேர்ந்தெடுக்கப்பட்டார். மேலும் இவர் 17 பிப்ரவரி 1999 முதல் 6 திசம்பர் 1999 வரை ஒடிசாவின் முதலமைச்சராகவும் இருந்துள்ளார்.  

இவரது மனைவி ஹேமா கமாங் ஆவார். கிர்தர் கமாங் ஒடிசாவின் முதலமைச்சராக இருந்தபோது, ஹேமா கமாங், 1999ஆம் ஆண்டு நடைபெற்ற இந்தியாவின் 13வது மக்களவைக்கு நடந்த தேர்தலில் கோராபுட் தொகுதியிலிருந்து வெற்றி தேர்ந்தெடுக்கப்பட்டார்.  

1998ஆம் ஆண்டில், கமாங் 12வது நாடாளுமன்ற உறுப்பினராக இருந்தபோது, ஒடிசாவின் முதல்வரானார். இரண்டு மாதங்களுக்குப் பிறகு, பாஜக அரசுக்கு எதிராக நம்பிக்கை வாக்கெடுப்பு நடந்தது. கிரிதர் காங்கிரசு கட்சியினைச் சேர்ந்தவர் என்பதால் அரசாங்கத்திற்கு எதிராக வாக்களிக்க நாடாளுமன்றத்திற்குச் சென்றார். (இவர் முதல்வர் அல்லது நாடாளுமன்ற உறுப்பினர் பதவி ஆகிய ஒன்றிலிருந்து விலக வேண்டியிருந்தது, இருப்பினும் 6 மாதங்களுக்குள் சட்டமன்ற உறுப்பினர் ஆகலாம்). பாஜக அரசு 1 வாக்கு வித்தியாசத்தில் (269–270) அதிகாரத்தை இழந்தது. மேலும் கிரிதர் வாக்களிக்காமலிருந்திருந்தால், சபாநாயகர் ஜி. எம். சி. பாலயோகி தனது வாக்கைப் பயன்படுத்தி ஆட்சியைக் காப்பாற்றியிருப்பார் என்று பரவலாக நம்பப்படுகிறது. அரசாங்கத்தின் வீழ்ச்சி காரணமாக நாடு மே 1999-ல் மற்றொரு பொதுத் தேர்தலை உடனடியாக சந்திக்க நேர்ந்தது.  

பின்னர் 2009 தேர்தலில் கோராபுட் மக்களவைத் தொகுதியில்பிஜு ஜனதா தளத்தின் செயராம் பாங்கியிடம் முதல்முறையாகத் தோல்வியினைச் சந்தித்தார்.
# ஒற்றைப் புளோரைடு

**ஒற்றைப் புளோரைடு** (*Monofluoride*) என்பது ஒரு வாய்ப்பாட்டு அலகிறகு ஒரு புளோரைடைக் கொண்டிருக்கும் வேதியியல் சேர்மத்தைக் குறிக்கும். ஓர் இரும சேர்மத்திற்கு, XF என்பது வாய்ப்பாடாகும். மோனோ புளோரைடு என்ற பெயராலும் இது அழைக்கப்படுகிறது.  
## கரிமபுளோரின் சேர்மங்கள்
பொதுவாக மெத்தில் புளோரைடு மற்றும் புளோரோபென்சீன் போன்ற கரிமபுளோரின் சேர்மங்கள் ஒற்றை புளோரைடுகளாகக் கருதப்படுகின்றன.  
## கனிமச் சேர்மங்கள்
அனைத்து கார உலோகங்களும் ஒற்றைப் புளோரைடுகளை உருவாக்குகின்றன. அனைத்தும் சோடியம் குளோரைடு (பாறை உப்பு) கட்டமைப்பைக் கொண்டவையாக உள்ளன. தண்ணீரிலும் சில ஆல்ககால்களிலும் கரையக்கூடியவையாகவும் உள்ளன. புளோரைடு அயனி அதிக காரத்தன்மை மிக்கது என்பதால் பல உலோகப் புளோரைடுகள் MHF</br>2 என்ற வாய்ப்பாட்டைக் கொண்ட பைபுளோரைடுகளாக உருவாகின்றன. சோடியம் மற்றும் பொட்டாசியம் பைபுளோரைடுகள் வேதித் தொழிலில் குறிப்பிடத்தக்கவையாகும். மற்ற ஒற்றைப் புளோரைடுகளில் , வெள்ளி மற்றும் தாலியம் புளோரைடுகள் மட்டுமே நன்கு வகைப்படுத்தப்படுகின்றன. இவற்றின் மற்ற உலோக ஆலைடுகள் போலில்லாமல் ஒற்றை புளோரைடுகள் நன்கு கரைகின்றன.  
## சில கனிம ஒற்றைப் புளோரைடுகள்
### உலோக ஒற்றைப் புளோரைடுகல்
- அலுமினியம் ஒற்றைபுளோரைடு
- சீசியம் புளோரைடு
- தாமிரம்(I) புளோரைடு
- இலித்தியம் புளோரைடு
- பாதரச(I) புளோரைடு
- பொட்டாசியம் புளோரைடு
- உருபீடியம் புளோரைடு
- வெள்ளி புளோரைடு
- சோடியம் புளோரைடு
- தாலியம்(I) புளோரைடு
### அலோக ஒற்றைப் புளோரைடுகள்
- போரான் ஒற்றைப் புளோரைடு
- கார்பன் ஒற்றைப் புளோரைடு
- குளோரின் ஒருபுளோரைடு
- அயோடின் ஒற்றைபுளோரைடு
- ஐதரசன் புளோரைடு
# பாகீரதி கமாங்


**பாகீரதி கமாங்** (*Bhagirathi Gamang*) என்பவர் ஓர் இந்திய அரசியல்வாதியும் ஒரிசா மாநிலத்தினைச் சார்ந்தவரும் ஆவார். இவர் இந்தியத் தேசிய காங்கிரசின் மேனாள் நாடாளுமன்ற உறுப்பினர் ஆவார். கமாங் ஒடிசாவின் கோராபுட் நாடாளுமன்ற மக்களவை தொகுதியிலிருந்து இந்திய நாடாளுமன்றத்தின் மக்களவை தேர்ந்தெடுக்கப்பட்டார்.
# மாற்றுப் பாலினத்தவர்



**மாற்றுப் பாலினத்தவர்** (*Transgender*) என்பவர்கள் தங்கள் பிறப்புநிலைப் பாலின அமைவிலிருந்து வேறுபட்ட பாலின அடையாளம் அல்லது பாலின வெளிப்பாட்டைக் கொண்டவர்களாவர். ஒரு பாலினத்திலிருந்து இன்னொரு பாலினத்திற்கு மாறுவதற்கு மருத்துவ உதவியை விரும்பும் சில மாற்றுப் பாலினத்தவர் என்ற பெயரில் அடையாளம் காணப்படுகின்றனர். *மாற்றுப்பாலினத்தவர்* என்பது ஒரு பொதுச்சொல்லாகும்; தங்கள் பிறப்புநிலைப் பாலின அமைவிற்கு எதிரான பாலின அடையாளம் உள்ளவர்களைச் சேர்ப்பதுடன் ( திருநம்பிகள் மற்றும் திருநங்கைகள்), இதில் பாலின இருமை இல்லாதவர்களும் இருக்கலாம். *மாற்றுப் பாலினத்தவரின்* பிற வரையறைகளில் மூன்றாம் பாலினத்தைச் சேர்ந்தவர்களும் அடங்கும், இல்லையெனில் மாற்றுப் பாலினத்தவரை மூன்றாம் பாலினமாகக் கருதுகின்றனர். *மாறுறுப் பாலினத்தவர்* என்ற சொல் குறுக்கு ஆடைகளை உள்ளடக்கியதாக மிகவும் பரந்த அளவில் வரையறுக்கப்படுகிறது.  

மாற்றுப் பாலினத்தவராக இருப்பது பாலியல் நாட்டத்திலிருந்து வேறுபட்டதாகும். மாற்று பாலினத்தவர் (நேராக), தற்பால்சேர்க்கை (எதிர்பாலீர்ப்பற்ற ஆண் அல்லது எதிர்பாலீர்ப்பற்ற பெண்), எதிர்பாலீர்ப்பாளர்கள், இருபாலீர்ப்பாளர்கள் அல்லது வேறுவிதமாக அடையாளம் காணலாம் அல்லது அவர்களின் பாலியல் நாட்டத்தை வெளிப்படுத்த மறுக்கலாம். *மாற்றுப் பாலினத்தவர்* என்பதற்கு நேர்மாறான சொல் *மாறாப் பாலினத்தவர்* என்பதாகும். இது தங்கள் பாலின அடையாளம் பிறப்புநிலைப் பாலின அமைவுடன் பொருந்தக்கூடிய நபர்களைக் குறிக்கும் சொல்லாகும்.  

தனிநபர்கள் தங்கள் வெளிப்புற தோற்றத்தில் உண்மையான, உண்மையான மற்றும் வசதியாக உணர்கிறார்கள் மற்றும் அவர்களின் உண்மையான அடையாளத்தை ஏற்றுக்கொள்வது *மாற்றுப் பாலினத்தவரின் ஒற்றுமை* என்று அழைக்கப்படுகிறது. பல மாற்றுப் பாலினத்தவர் பாலின வலியுணர்வை அனுபவிக்கின்றனர், மேலும் சிலர் ஹார்மோன் மாற்று சிகிச்சை, பாலின மறுசீரமைப்பு அறுவை சிகிச்சை அல்லது உளச்சிகிச்சை போன்ற மருத்துவ சிகிச்சைகளை நாடுகின்றனர். அனைத்து மாற்றுப் பாலினத்தவரும் இந்த சிகிச்சைகளை விரும்புவதில்லை, மேலும் சிலர் நிதி அல்லது மருத்துவ காரணங்களுக்காக அவற்றை மேற்கொள்ள இயலாது.
# கே. சின்னம்மா



**கே. சின்னம்மா** (K. Chinnamma) இந்தியாவின் கேரள மாநிலத்தைச் சேர்ந்த ஒரு பெண்ணியவாதியாவார். சமூக சேவகர் மற்றும் பெண் ஆர்வலர் என நன்கு அறியப்படுகிறார். 1918 ஆம் ஆண்டில் *ராசா சிறீமூலம் திருநாள் சசுட்யப்த பூர்த்தி இசுமாரக இந்து மகிளா மந்திரம் என்ற ஆதரவற்ற பெண்களுக்க்கான இல்லத்தை* தொடங்கினார். இது கேரள மாநிலத்தின் ஆதரவற்ற பெண்களுக்கான முதல் இல்லமாகும். மதம் அல்லது சாதியைப் பொருட்படுத்தாமல், குறைந்த வருவாய் பின்னணியைச் சேர்ந்த சிறுமிகளுக்கு கல்வி, அதிகாரம் மற்றும் மறுவாழ்வு அளிக்கும் நோக்கத்துடன் இந்த நிறுவனத்தை நிறுவினார்.  

## வாழ்க்கைக் குறிப்பு
கே. சின்னம்மா 1883 ஆம் ஆண்டு திருவனந்தபுரம் அட்டிங்கலில் ஒரு சாதாரண விவசாயக் குடும்பத்தில் பிறந்தார். அட்டிங்கல் எடவமடம் வீட்டில் கல்யாணி அம்மாவுக்கும் வேலாயுதன் பிள்ளைக்கும் மகளாகப் பிறந்தார். தனது கணவர் மற்றும் குழந்தைகளுடன் கோட்டயத்தில் வசித்து வந்தார். அவர் 1930 ஆம் ஆண்டில் இறந்தார். .  

## சமூக சேவை மற்றும் செயல்பாடு
பெண்களை இனப்பெருக்க இயந்திரங்கள் என்று எம்.சி.சங்கரப்பிள்ளை ஒரு பதிப்பகத்தில் எழுதியபோது, சின்னம்மாவும் அவரது வகுப்புத் தோழி கல்யாணி அம்மாவும் அதைக் கடுமையாக விமர்சித்தார்கள். 1911 ஆம் ஆண்டு , பெண்கள் மாநாட்டிற்குத் தலைமை தாங்கியபோது, தீர்த்தபாத பரமகம்சரைச் சந்தித்தார். அவருடைய ஆலோசனையின் பேரில் சமூகப் பணிகளில் கவனம் செலுத்தினார். 1916-ஆம் ஆண்டில் அப்போதைய திருவிதாங்கூர் மன்னர் சிறீமூலம் திருநாளின் 60-ஆவது பிறந்தநாளில் பெண்கள் மாநாட்டில் சின்னம்மா தனது கருத்தைப் பேசினார். ஆனால் இவரது யோசனையை யாரும் ஆதரிக்கவில்லை.  

## கௌரவங்கள்
மகிளா மந்திர் மற்றும் அதற்கு தலைமை தாங்கிய சின்னம்மாவை ஜவகர்லால் நேரு, அன்னி பெசன்ட் உள்ளிட்ட தேசிய தலைவர்கள் பாராட்டியுள்ளனர் . திருவனந்தபுரத்தில் உள்ள சின்னம்மா நினைவு பெண்கள் மேல்நிலைப் பள்ளி இவரது பெயரால் அழைக்கப்படுகிறது. சின்னம்மாவின் சிறந்த பங்களிப்புகள் மற்றும் தன்னலமற்ற சேவைகளை நினைவுகூரும் வகையில், மகிளா மந்திரம் தனது நூற்றாண்டு விழாவின் ஒரு பகுதியாக 100 சிறுமிகளுக்கு கல்வி உதவி வழங்கியது.  

2019 நவம்பரில், சின்னம்மாவால் தொடங்கப்பட்ட இந்து மகிளா மந்திரத்தின் நூற்றாண்டு விழாவைக் குறிக்கும் வகையில் இந்திய அஞ்சல் துறை சிறப்பு அட்டையை வெளியிட்டது. அட்டையில் கே.சின்னம்மாவின் படத்துடன் கூடிய சிறப்பு முத்திரை உள்ளது.
# பார்ஃபிரி



**பார்ஃபிரி** அல்லது **டயரைச் சேர்ந்த பார்ஃபிரி** (/ˈpɔːrfɪri/; கிரேக்கம்: Πορφύριος, Porphýrios; அரபு: فرفوريوس, Furfūriyūs; பொ.ஊ. சு. 234––சு. 305)) ரோமானிய சிரியாவின் டயரைச் சேர்ந்த உரோமானிய ஆட்சியின் போது வாழ்ந்த ஒரு நியோப்ளேட்டோனிய மெய்யியல் அறிஞர் ஆவார். இவர் தனது ஆசிரியரான புளோட்டினஸின் படைப்புகளின் ஒரே தொகுப்பான *தி என்னீட்ஸ்* என்ற படைப்பைத் தொகுத்து வெளியிட்டார். யூக்ளிடின் படைப்பான *எலிமென்ட்ஸ்* என்ற நூலுக்கு இவர் இயற்றிய உரை அலெக்சாந்திரியாவின் பாப்பஸால் ஆதாரமாகப் பயன்படுத்தப்பட்டது.  

இசைக் கோட்பாடு, ஹோமர், தாவர உணவுமுறை என பல்வேறு துறைகளிலும் கிரேக்க மொழியில் பார்ஃபிரி படைப்புகளை இயற்றியுள்ளார். இவர் இயற்றிய *ஈசகாக்* (அல்லது "அறிமுகம்") என்ற ஏரண தத்துவங்கள் குறித்த அறிமுக நூல் இடைக்காலத்தில் அதன் இலத்தீன் மற்றும் அரபு வடிவில் ஏரணம் குறித்த பிரதான பாடநூலாக இருந்தது. தனது *பிலாஸபி புரம் ஆரக்கிள்ஸ்* மற்றும் கான்ஸ்டன்டைன் தி கிரேட்டால் தடைசெய்யப்பட்ட *அகெய்ன்ஸ்ட் தி கிறிஸ்டியன்ஸ்* போன்ற படைப்புகளின் மூலம் பார்ஃபிரி ஆரம்பகால கிறிஸ்தவர்களுடன் சர்ச்சையில் ஈடுபட்டு முரண்பட்டு நின்றார்.
# யூலியசு பிரெட்


**யூலியசு பிரெட் (அ) ஜூலியஸ் பிரெட்** (Julius Bredt) (மார்ச் 29, 1855 &#x2013; செப்டம்பர் 21, 1937) ஒரு செருமானிய கரிம வேதியியலாளர் ஆவார். 1893 ஆம் ஆண்டில் கற்பூரத்தின் சரியான அமைப்பை முதன்முதலில் தீர்மானித்தவர் ஆவார். பால அமைப்பால் இணைக்கப்பட்ட வளைய அமைப்பின் பால இணைப்பின் தலைப்பில் இரட்டைப் பிணைப்பை வைக்க முடியாது என்பதையும் ப்ரெட் கண்டுபிடித்தார், இது இப்போது பிரெட்டின் விதி என்று அழைக்கப்படுகிறது.  

## விருதுகள்
ஆர்டபிள்யூடிஎச் ஆச்சென் பல்கலைக்கழகத்தில் இவரது நினைவாக ஜூலியஸ் பிரெட்டின் விரிவுரை அரங்கம் உள்ளது.
# இராமசந்திர உலாகா


**இராமசந்திர உலாகா** (Ramachandra Ulaka என்பவர் இந்திய அரசியல்வாதி ஆவார். இவர் இந்திய தேசிய காங்கிரசின் உறுப்பினராக ஒடிசாவில் உள்ள கோராபுட்டிலிருந்து இந்திய நாடாளுமன்றத்தின் கீழ் சபையான மக்களவைக்குத் தேர்ந்தெடுக்கப்பட்டார். இவருக்கு 3 மனைவிகள் இருந்த நிலையில், இவரது மகன்களான சப்தகிரி சங்கர் உலகம், சிபா சங்கர் உலாகாவும் அரசியலில் உள்ளனர்.
# ஹேமா கமாங்


**ஹேமா கமாங்** (*Hema Gamang*)(பிறப்பு 31 மார்ச் 1961) என்பவர் ஓர் அரசியல்வாதி மற்றும் சமூக சேவகர் ஆவார். இவர் இந்திய தேசிய காங்கிரஸ் சார்பில் இந்திய மாநிலமான ஒடிசாவில் உள்ள கோராபுட் தொகுதியிலிருந்து தேர்ந்தெடுக்கப்பட்ட நாடாளுமன்ற உறுப்பினர் ஆவார்.  

கமாங் 1999-ல் 13வது மக்களவை உறுப்பினராகத் தேர்ந்தெடுக்கப்பட்டார். 1999 முதல் 2000 வரை, இவர் நகர்ப்புற மற்றும் ஊரக வளர்ச்சிக் குழுவில் உறுப்பினராக இருந்தார். பின்னர், 2000 முதல் 2004 வரை, எஃகு அமைச்சகத்தின் ஆலோசனைக் குழுவில் உறுப்பினராகப் பணியாற்றினார். இவர் ஒடிசாவின் தொலைப்பேசி ஆலோசனைக் குழுவின் உறுப்பினராகவும் இருந்துள்ளார்.
# செயராம் பாங்கி


**செயராம் பாங்கி** (*Jayaram Pangi*)(பிறப்பு 16 ஆகஸ்ட் 1955) என்பவர் பிஜு ஜனதா தளத்தினைச் சார்ந்த இந்திய அரசியல்வாதி ஆவார். இவர் கோராபுட் (நாடாளுமன்றத் தொகுதி) தொகுதியினை பிரதிநிதித்துவப்படுத்தும் இந்திய நாடாளுமன்ற உறுப்பினர் ஆவார். இவர் 9 மே 2017 அன்று பிஜூ ஜனதா தளத்திலிருந்து விலகி பாரதிய ஜனதா கட்சியில் இணைந்தார்.  

## மேலும் பார்க்கவும்

- பிஜு ஜனதா தளம்
- பாரதிய ஜனதா கட்சி
# ஜினா கிகாக்கா


**ஜினா கிகாக்கா** (*Jhina Hikaka*) என்பவர் பிஜு ஜனதா தளம் (பிஜேடி) அரசியல் கட்சியின் உறுப்பினரும் இந்திய அரசியல்வாதியும் ஆவார். இவர் 2014ஆம் ஆண்டு ஒடிசாவில் உள்ள கோராபுட் தொகுதியிலிருந்து 16வது மக்களவைக்குத் தேர்ந்தெடுக்கப்பட்டார். இவர் ஒடிசா மாநிலம் கோராபுட் மாவட்டத்தில் உள்ள லட்சுமிபூர் சட்டமன்றத் தொகுதியின் சட்ட மன்ற உறுப்பினராகவும் இருந்துள்ளார். இவர் மாவோயிஸ்டுகளால் கடத்தப்பட்டு 33 நாட்கள் சிறை வைக்கப்பட்டு 26 ஏப்ரல் 2012 விடுவிக்கப்பட்டார்.
# த. இராமசாமி


**த. இராமசாமி** (*T. Ramasamy*)(17 சூலை 1942-19 திசம்பர் 2004) என்பவர் இந்திய அரசியல்வாதியும் தமிழ்நாடு சட்டமன்ற மேனாள் உறுப்பினரும் ஆவார். இராமநாதபுரத்தினைச் சார்ந்த இராமசாமி சூலை 17, 1942ஆம் ஆண்டு பிறந்தார். இராமநாதபுரம் இராஜா உயர்நிலைப் பள்ளியில் கல்வி கற்ற இவர், இராமநாதபுரம் நகராட்சி உறுப்பினராகவும் இருந்துள்ளார். அனைத்திந்திய அண்ணா திராவிட முன்னேற்றக் கழகத்தினைச் சார்ந்த இவர் 1977, 1980 மற்றும் 1984ஆகிய ஆண்டுகளில் நடைபெற்ற இராமநாதபுரம் சட்டமன்றத் தேர்தலில் போட்டியிட்டு வெற்றி பெற்று மூன்று முறை சட்டமன்ற உறுப்பினராகப் பதவியிலிருந்துள்ளார்.
# விக்கிப்பீடியா:பங்களிப்பாளர் அறிமுகம்/பிச்சைமுத்து மாரியப்பன்


**பிச்சைமுத்து மாரியப்பன்** (சத்திரத்தான்), தஞ்சாவூர் மன்னர் சரபோஜி அரசுக் கல்லூரியில் விலங்கியல் பேராசிரியராக உள்ளார். பள்ளி, கல்லூரிக் கல்வியினை பாளையங்கோட்டையில் பயின்ற இவர், திருநெல்வேலி மாவட்டம் வி. எம். சத்திரத்தில் பிறந்தவர். தமிழ் நாளிதழ்களில் அறிவியல் கட்டுரைகள் பல எழுதியுள்ளார். 2020-ஆம் ஆண்டு நடைபெற்ற விக்கிப்பீடியா பயிலரங்கம் ஒன்றின் மூலம் விக்கிப்பீடியாவில் பங்களிக்கத் தொடங்கினார். இதுவரை விக்கிப்பீடியாவில் 10,000+ கட்டுரைகளை உருவாக்கியுள்ளார். இவர் விக்கிமீடியாவின் விக்கிமூலம், விக்கிமீடியா பொதுவகம், விக்கியினங்கள் உள்ளிட்ட பிற திட்டங்களிலும் பங்களித்ததோடு ஆங்கில விக்கிப்பீடியாவிலும் கட்டுரைகளை உருவாக்கியுள்ளார். விலங்கியல் கட்டுரைகள் உருவாக்கத்தினை முதன்மையாகக் கொண்டாலும் அனைத்து துறைகளிலும் விக்கிப்பீடியாவில் பக்கங்களை உருவாக்கியும் கட்டுரைகளை மேம்படுத்தியும் உள்ளார். இவரது விக்கிப்பீடியா பங்களிப்புகளில் சில: இந்திய மத்தியப் பல்கலைக்கழகங்கள், தேசிய வேளாண் அறிவியல் கழகம், சோலி சொராப்ஜி, பாரம்பரிய அறிவு எண்ணிம நூலகம், மரபணு மாற்றப்பட்ட சுண்டெலி, 2021 சுயஸ் கால்வாய் வழித்தடை, சக மதிப்பாய்வு, கூகுள் இசுகாலர், கருவுறுதல் சோதனை.
# வீர் யக்யா தத் சர்மா


**வீர் யக்யா தத் சர்மா** (*Yagya Dutt Sharma*)(21 அக்டோபர் 1922, தகாத்கர் கிராமத்தில், ரோபர் மாவட்டம், பஞ்சாப் மாகாணம், இந்தியா &ndash; புது தில்லியில் ஜூலை 4, 1996) என்பவர் ஓர் இந்திய அரசியல்வாதி ஆவார். இவர் முன்னர் `பனார்சி தாஸ் சந்தன்' என்று அழைக்கப்பட்டார். இவர் ராஷ்டிரிய சுயம்சேவாக் சங்கத்துடன் தொடர்புடையவர். பாரதிய ஜனசங்கத்தின் நிறுவன உறுப்பினரான சர்மா, 1967-70 மற்றும் 1977-79 காலத்தில் பஞ்சாபில் உள்ள அம்ரித்சர் மற்றும் குர்தாஸ்பூர் மக்களவைத் தொகுதிகளைப் பிரதிநிதித்துவப்படுத்தும் நான்காவது மற்றும் ஆறாவது மக்களவை உறுப்பினராக இருந்தார். பாரதிய ஜனதா கட்சியின் தலைவராகவும் இருந்துள்ளார். தற்போது இமாச்சலப் பிரதேசத்தின் ஒரு பகுதியாக இருக்கும் பஞ்சாபின் மலைக் கிராமப் பகுதிகளில் (காங்க்ரா உனா ஹமிர்பூர் & சிம்லா) பாரதிய ஜன சங்கத்தை நிறுவியதில் இவரது பங்களிப்பு சிறப்புக் குறிப்புக்கு உரியது. சர்மா 1990 முதல் 1993 வரை ஒடிசாவின் ஆளுநராக பணியாற்றினார்.  

சர்மா, ஆயுர்வேத மருத்துவர் ஆவார். இவர் உள்நாட்டு மருத்துவ முறையை மேம்படுத்தவும், ஆயுர்வேத மருத்துவ முறையை மேம்படுத்தவும் பணியாற்றினார். 1943ஆம் ஆண்டு வங்காளத்திலும், 1945-46ல் காங்ரா-குலா பள்ளத்தாக்கிலும் ஏற்பட்ட பஞ்சத்தின் போது, பஞ்சாபிலிருந்து, மருத்துவர் குழுவுடன் சேர்ந்து பஞ்சத்தால் பாதிக்கப்பட்ட மக்களுக்கு நிவாரணம் வழங்கினார்.  

இவர் 1947-ல் அகதிகளின் நிவாரணம் மற்றும் மறுவாழ்வுக்காகப் பாடுபட்டார். நோய்வாய்ப்பட்டவர்களுக்கு மருத்துவ உதவியும் செய்துள்ளார்.
# மே முசாஃபர்

**மே முசாஃபர்** (May Muzaffar) சிறுகதை எழுத்தாளர், மொழிபெயர்ப்பாளர் மற்றும் பத்திரிகை ஆசிரியர் என பன்முகங்கள் கொண்ட ஈராக்கிய எழுத்தாளர் ஆவார். இயோர்டான் நாட்டை தளமாகக் கொண்டு இயங்கி வருகிறார்.  

## ஆரம்ப வாழ்க்கை மற்றும் கல்வி
மே முசாஃபர் 1940 ஆண்டு ஈராக்கு நாட்டின் பாக்தாத் நகரத்தில் பிறந்தார் பாக்தாத் பல்கலைக்கழகத்தில் ஆங்கில இலக்கியம் பயின்றார். *அல் பாயா* (1973) உட்பட ஐந்து கதைத் தொகுப்புகளை வெளியிட்டுள்ளார். எழுத்தாளர் நசீர் அல்- தின்- அல் ஆசாத்தின் வாழ்க்கை வரலாறு உட்பட புனைகதை அல்லாதவற்றையும் எழுதியுள்ளார்.  

## தனிப்பட்ட வாழ்க்கை
மே முசாஃபர் மறைந்த ஈராக் கலைஞரான ரஃபா அல்-நசிரியை திருமணம் செய்து கொண்டார். 2013 ஆம் ஆண்டில் கணவர் இறந்ததிலிருந்து, முசாஃபர் அவரது பணி மற்றும் மரபுகளைப் பாதுகாக்கவும் மேம்படுத்தவும் பணியாற்றுகிறார்.
# துர்காதாசு பாதியா


**துருகாதாசு பாதியா** (*Durgadas Bhatia*)(29 ஆகத்து 1907 - 1972) என்பவர் இந்தியத் தேசிய காங்கிரசைச் சேர்ந்த ஓர் இந்திய அரசியல்வாதி ஆவார். இவர் இந்தியாவின் பஞ்சாப் மாநிலத்தினைச் சார்ந்தவர். பாதியா பஞ்சாபில் உள்ள அம்ரித்சர் மக்களவைத் தொகுதியிலிருந்து இந்திய நாடாளுமன்றத்திற்கு 1971ஆம் ஆண்டு தேர்ந்தெடுக்கப்பட்டார்.
# ஜெத்கரே இசேசி



**ஜெத்கரே இசேசி** (**Djedkare Isesi**) எகிப்தின் பழைய இராச்சியத்தை ஆண்ட ஐந்தாம் வம்சத்தின் எட்டாவது பார்வோன் ஆவார். இவர் பழைய எகிப்து இராச்சியத்தை கிமு 2436 முதல் கிமு 2404 முடிய 32 ஆண்டுகள் ஆட்சிபுரிந்தார். இவருக்குப் பின் உனாஸ் அரியணை ஏறினார்.  

பார்வோன் ஜெத்கரே இசேசி ஆட்சியின் போது, மத்திய கிழக்கின் லெவண்ட் கடற்கரை நகரங்களுடன் வர்த்தக உறவுகளை பேணினார். மேலும் கானானில் தண்டனைத் தாக்குதல்களை நடத்தினார். சக்காரா நகரத்தில் உள்ள பிரமிடில் ஜெத்கரே இசேசியின் மம்மி அடக்கம் செய்யப்பட்டது. தற்போது இப்பிரமிடு பாழடைந்துள்ளது.  

1940களில் அகழ்வாராய்ச்சி செய்யப்பட்டபோது, புதைகுழியில் ஜெத்கரே இசேசியின் மம்மி கண்டுபிடிக்கப்பட்டது. மம்மியை பரிசோதித்ததில் அவர் தனது ஐம்பதாவது வயதில் இறந்துவிட்டார் என்பது தெரியவந்தது. அவரது மரணத்தைத் தொடர்ந்து, அவர் எகிப்திய மக்களின் ஒரு வழிபாட்டின் பொருளாக இருந்தார். இந்த வழிபாடு, பழைய இராச்சியத்தின் இறுதி வரை நீடித்தது. ஆறாவது வம்சத்தின் நடுப்பகுதியில் அவர் குறிப்பாக உயர் மதிப்பிற்குரியவராகத் தோன்றினார். தொல்பொருள் சான்றுகள் ஜெத்கரே இசேசியின் இறுதி சடங்குகள், புது எகிப்து இராச்சியம் (கிமு 1550 - கிமு 1077) காலம் வரை தொடர்ந்தது.  

## படக்காட்சிகள்

## இதனையும் காண்க
- பாரோக்களின் பட்டியல்
- பண்டைய எகிப்திய அரசமரபுகள்
## அடிக்குறிப்புகள்
# கினபாத்தாங்கான்



**கினபாத்தாங்கான்** என்பது (மலாய்: *Kinabatangan*; ஆங்கிலம்: *Kinabatangan*; சீனம்: *京那巴当岸*) மலேசியா, சபா மாநிலம், சண்டக்கான் பிரிவு, கினபாத்தாங்கான் மாவட்டத்தின் தலைநகரம் ஆகும்.  

சபா மாநிலத்தின் பூர்வீகக் குழுக்களில் ஒன்றான ஓராங் சுங்கை *(Orang Sungai)* எனும் பழங்குடியினர் மக்கள் இங்கு அதிகமாக வாழ்கிறார்கள்.  

## சொற்பிறப்பியல்
கினபாத்தாங்கான் (*Kinabatangan*) எனும் பெயர் முதலில் சினபாத்தாங்கான் (*Cinabatangan*) என்று அழைக்கப்பட்டது. நீண்ட ஆறு என்று பொருள். இதற்கு ஓங் சம் பிங் (*Ong Sum Ping*) எனும் சீனக் குடியேற்ற ஆளுநர் பெயரிட்டதாகவும் அறியப்படுகிறது.  

அந்தச் சீனக் குடியேற்ற ஆளுநர் 16-ஆம் நூற்றாண்டில் இந்தப் பகுதிக்கு வந்தார். மாவட்டத்தில் அமைந்துள்ள கம்போங் முமியாங் (*Kampung Mumiang*), சுகாவ் (*Sukau*) மற்றும் பிலிட் (*Bilit*) ஆகியவற்றின் பெயர்களும் சீன மொழியில் இருந்து வந்ததாக நம்பப் படுகிறது.  

## கினபாத்தாங்கான் வனவிலங்கு சரணாலயம்

உலகில் இரண்டு இடங்களில் தான், பத்து வகையான ஓராங் ஊத்தான் *(Orangutan)* மனித குரங்கினங்கள் இணைந்து வாழ்கின்றன. அந்த இடங்களில், இந்த கினபாத்தாங்கான் வனவிலங்கு சரணாலயம் ஒன்றாகும்.  

மேலும் 50 வகையான பாலூட்டிகள்; 200 வகையான பறவைகள்; தும்பிக்கை குரங்குகள் *(Proboscis monkeys)*; சபா குள்ள யானைகள் *(Sabah Pygmy elephants);* சுமத்திரா காண்டாமிருகங்கள்; நீள்மூக்கு கொக்குகள்; பாம்புத் தாராக்கள்; மரத் தலையன் பறவைகள்; இந்தச் சரணாலயத்தில் பாதுகாக்கப் படுகின்றன.  

## கோமந்தோங் குகைகள்

கினபாத்தாங்கான் பகுதியில் கோமந்தோங் எனும் பெயரில் ஒரு மலை உள்ளது. அந்த மலையில் மிகப்பெரிய சுண்ணங்கல் குகைகள் உள்ளன. அவற்றின் பெயர் கோமந்தோங் குகைகள் *(Gomantong Caves).*  

கோமந்தோங் குகைகளைச் சுற்றியுள்ள பகுதிகள் ஒராங் ஊத்தான் மனிதக் குரங்குகளுக்குப் பாதுகாக்கப்பட்ட பகுதியாக அறிவிக்கப்பட்டு உள்ளது.  

பல நூற்றாண்டுகளாக, கோமந்தோங் குகைகள் அவற்றின் கூட்டு உழவாரன் பறவைகளின் கூடுகளுக்கு புகழ்பெற்றவை. இந்தக் கூடுகள் பறவை கூடு சூப் தயாரிப்பிற்காக அறுவடை செய்யப் படுகின்றன.  

## மேற்கோள்
# கோத்தா பெலுட்



**கோத்தா பெலுட்** (மலாய்: *Pekan Kota Belud*; ஆங்கிலம்: *Kota Belud Town*; சீனம்: *古打毛律*) என்பது மலேசியா, சபா மாநிலம், மேற்கு கரை பிரிவு, கோத்தா பெலுட் மாவட்டத்தின் தலைநகரம் ஆகும். சபா மாநிலத்தின் தலைநகரமான கோத்தா கினபாலுவில் இருந்து 77 கி.மீ. தொலைவில் அமைந்து உள்ளது.  

சபாவின் வடக்கு முனையில் உள்ள கோத்தா கினாபாலு மற்றும் கூடாட் நகரங்களை இணைக்கும் கூட்டாட்சி நெடுஞ்சாலையின் நடுப்பகுதியில் உள்ளது. அதே வேளையில், இந்தக் கோத்தா பெலுட் நகரம் கூடாட் பிரிவுக்குச் செல்லும் முக்கிய நகரமாகவும் விளங்குகிறது.  

இந்த நகரம் அதிகாரப்பூர்வமற்றத் தலைநகராகவும்; மேற்கு கடற்கரையில் பஜாவ் (*Bajau*) மக்கள் வாழும் மையப் பகுதிக்கான நுழைவாயிலாகவும் கருதப் படுகிறது.  

## பொது

கோத்தா பெலுட் நகரமும்; கோத்தா பெலுட் மாவட்டமும், சபா மாநிலத்தின் மிக அழகான நிலப் பகுதிகளில் ஒன்றாகும். கினபாலு மலையின் அழகியக் காட்சிகளை கோத்தா பெலுட் நகரத்தில் இருந்து பார்க்கலாம்.  

கோத்தா பெலுட் நிலப் பகுதி, கினபாலு தேசியப் பூங்கா வரை பரந்து விரிந்து உள்ளது. கோத்தா பெலுட் கடற்கரையோரப் பகுதிகள், பஜாவு மக்களின் வாழ்விடமாகக் கருதப் படுகிறது. கோத்தா பெலுட் உட்புறப் பகுதிகளில் டூசுன் மக்கள் அதிகமாக வாழ்கிறார்கள்.  

### கோத்தா பெலூட் திறந்தவெளிச் சந்தை

கோத்தா பெலூட்டின் மக்கள் தொகை, பஜாவ் - சாமா (*Bajau-Sama*); டூசுன் (*Dusun*) மற்றும் இலானும் (*Illanun*) இனக் குழுகளிடையே இரு பிரிவுகளாகப் பிரிக்கப்பட்டு உள்ளது. சீனர்கள் சிறுபான்மையினராக உள்ளனர்; முக்கியமாக *ஹக்கா* இனத்தைச் சேர்ந்த மக்கள்.  

முன்னோர்களின் கதைகளின்படி, பழங்காலத்தில் இனங்களுக்கும் கிராமங்களுக்கும் இடையே பகைகள் இருந்தன. அந்த வகையில் தங்களின் பாதுகாப்பை வலுப்படுத்த, அவர்கள் தஞ்சம் அடைவதற்கு பாதுகாப்பான ஓர் இடத்தை நாடினர்.  

பஜாவ் மக்கள் ஒரு மலையைத் தற்காப்பு நகரமாகத் தேர்ந்து எடுத்தார்கள். அந்த மலைக்குக் கோத்தா பெலுட் என்று பெயர் வைத்தார்கள். அவ்வாறுதான் கோத்தா ப்பெயர் வந்தது.  

## காட்சியகம்

## மேற்கோள்
# கோயம்புத்தூர் சூயஸ் குடிநீர் திட்டம்

**கோயம்புத்தூர் சூயஸ் குடிநீர் திட்டம்**, தமிழ்நாட்டின் கோயம்புத்தூர் மாநகராட்சிப் பகுதிகளுக்கு நாள்தோறும், 24 மணி நேரமும் குடிநீர் சேவை வழங்கிட, ரூபாய் 3,167 கோடி மதிப்பில் பிரான்சு நாட்டின் **சூயஸ் திட்ட நிறுவனத்துடன்**, கோயம்புத்தூர் மாநகராட்சி 28 ஆண்டு காலத்திற்கு 8 சனவரி 2018 அன்று ஒப்பந்தம் இட்டுள்ளது.. இத்திட்டத்திற்கு இந்திய அரசு 2021-ஆம் ஆண்டு வரை, **அம்ருத்** (Atal Mission for Rejuvenation and Urban Transformation) ஜவகர்லால் நேரு தேசிய நகர்ப்புறப் புனரமைப்புத் திட்டம் (JNNURM), சீர்மிகு நகரங்கள் திட்டங்கள் மூலம் ரூபாய் 1,776 கோடி நிதியுதவி அளித்துள்ளது.  

சூயஸ் நிறுவனம் பில்லூர் மற்றும் சிறுவாணி அணைகளிலிருந்து தண்ணீர் எடுக்க, 2019 ஆம் ஆண்டிலிருந்து முதல் கட்டமாக, கோயம்புத்தூர் மாநகராட்சியின் 60 வார்டுகளில் சுமார் 200 கிலோ மீட்டர் நீளத்திற்கு குழாய் பதிக்கப்பட்டுள்ளது.  

இத்திட்டத்தை தொடக்கத்திலிருந்து திமுக மற்றும் அதன் கூட்டணி கட்சிகள் எதிர்த்து வந்தது.தற்போது திமுக தமிழ்நாடு மற்றும் கோயம்புத்தூர் மாநகராட்சியில் ஆளும் கட்சியாக தேர்வு செய்யப்பட்டதால், இத்திட்டத்தை எதிர்த்து பேசுவது இல்லை.
# வெங்கடேஸ்வரர் கோவில் (நியூ ஜெர்சி)

**வெங்கடேசுவர சுவாமி கோயில்** என்பது நியூ ஜெர்சியின் பிரிட்ஜ்வாட்டரில் அமைந்துள்ள ஒரு பெருமாள் கோயில் ஆகும். 1998-ஆம் ஆண்டில், மரபுசார்ந்த இக்கோவில் கட்டப்பட்டது. இக்கோவிலின் பரப்பளவு 11,000 சதுர அடி ஆகும். புதிய கோயிலுக்கான திட்டமிடல் தொடர்ந்தது. இதற்கிடையில் வாங்கிய நிலத்தில் ஏற்கனவே கட்டப்பட்திருந்த  கட்டிடத்தில் பக்தர்கள் வழக்கம் போல ஆன்மீக நடவடிக்கைகளிலும் வழிபாடுகளிலும் ஈடுபடத் தொடங்கினர்  

## தெய்வங்கள்
இக்கோவிலுக்குள் வெங்கடேஸ்வரர், ஸ்ரீதேவி, பூதேவி, கருடன், விநாயகர், அம்பிகை, நந்தி, சிவலிங்கம், ஐயப்பன், சுப்ரமணியர், சத்தியநாராயணர், துர்க்கை, சரஸ்வதி, இலக்குமி நாராயணர், ராதாகிருஷ்ணர், ராமர், ஆஞ்சநேயர் ஆகிய தெய்வச் சிலைகள் நிறுவப்பட்ட 16 சன்னதிகள் உள்ளன. .
# நெபெரிர்கரே ககை



**நெபெரிர்கரே ககை** (**Neferirkare Kakai**) பண்டைய எகிப்தின் பழைய எகிப்து இராச்சியத்தை ஆண்ட ஐந்தாம் வம்சத்தின் மூன்றாம் மன்னர் ஆவார். இவர் மன்னர் சகுராவின் மூத்த மகன் ஆவார். இவர் எகிப்தை கிமு 25-ஆம் நூற்றாண்டின் நடுவில் 8 மதல் 11 ஆண்டுகள் வரை ஆண்டார்.  

இவர் எகிப்தின் தெற்கில் உள்ள நூபியா மற்றும் பண்டைய அண்மைக் கிழக்கின் லெவண்ட் பகுதிகளுடன் வணிக உறவுகள் கொண்டிருந்தார். இவர் தனக்கான பிரமிடுவை சக்காராவிற்கும் கீசாவிற்கும் இடையே அபுசிர் பகுதியில் கட்டிக்கொண்டார். தற்போது இவரது பிரமிடு மிகவும் சிதைந்த நிலையில் உள்ளது. இவரது நினைவுக் கோயிலை இவரது மகன் **நியூசெர்ரே இனி** கட்டி முடித்தார்.  

## அடிக்குறிப்புகள்

=
# ஆளுநர் இல்லம், பஞ்சாப்


**ஆளுநர் இல்லம், பஞ்சாப்** (*Raj Bhavan, Punjab*) என்பது பஞ்சாப் ஆளுநர் மற்றும் சண்டிகரின் நிர்வாகியின் அதிகாரப்பூர்வ இல்லமாகும். 1985 முதல், பஞ்சாப் ஆளுநர் சண்டிகரின் நிர்வாகியாகவும் செயல்படுகிறார். இது பஞ்சாபின் தலைநகரான சண்டிகரில் அமைந்துள்ளது .  

பஞ்சாப் ஆளுநரின் கோடைகால மாளிகை இமாச்சலப்பிரதேசம் சிம்லாவில் உள்ள சராப்ரா கிராமத்தில் உள்ள ஹேம்குஞ்சில் உள்ளது.
# சுசானி அயூப்


**சுசானி அயூப்** (*Susanne Ayoub*) என்பவர் ஓர் ஆத்திரிய-ஈராக்கிய எழுத்தாளர் ஆவார். 1956 ஆம் ஆண்டு பாக்தாத்தில் பிறந்தார். ஒரு பத்திரிகையாளராகவும் திரைப்படத் தயாரிப்பாளராகவும் இயங்கி வருகிறார். ஆம்பர்க்கில் ஆஃப்மேன் அண்ட் கேம்பே நிறுவனம் 2004 ஆம் ஆண்டு வெளியிட்ட எங்கெல்சுகிஃப்ட் போன்ற குற்றப் பின்னணி நாவல்களுக்காக சுசானி முதன்மையாக அறியப்படுகிறார். பன்னாட்டு அளவில் இது வெற்றி பெற்றது. சுசானியின் படைப்புகள் பெரும்பாலும் பெண்களின் உண்மையான அனுபவங்களை ஈர்க்கிறது. பின்னர் புனைகதையாக செயலாக்கப்படுகிறது.  

2014 ஆம் ஆண்டு ஆர்பில்ட்டு" விளக்கக்காட்சிக்காக சுசானி அயூப்புக்கு வானொலி கார்ல் ரென்னர் பரிசு வழங்கப்பட்டது.
# சி. கேசவ ஆதித்தன்


**சி. கேசவ ஆதித்தன்** (*S. Kesava Adithan*)(8 நவம்பர் 1933-26 நவம்பர் 1982) என்பவர் இந்திய அரசியல்வாதி மற்றும் முன்னாள் தமிழ்நாடு சட்டமன்ற உறுப்பினர் ஆவார். இவர் 1980 தமிழ்நாடு சட்டமன்றத் தேர்தலில் திருச்செந்தூர் தொகுதியிலிருந்து அண்ணா திராவிட முன்னேற்றக் கழக வேட்பாளராகத் தமிழ்நாடு சட்டமன்றத்திற்குத் தேர்ந்தெடுக்கப்பட்டார்.  

## அரசியல்
1980 தமிழ்நாடு சட்டமன்றத் தேர்தலில் திருச்செந்தூர் தொகுதியிலிருந்து அண்ணா திராவிட முன்னேற்றக் கழக வேட்பாளராகத் தமிழ்நாடு சட்டமன்றத்திற்குத் தேர்ந்தெடுக்கப்பட்டார்.  

## தனிப்பட்ட வாழ்க்கை
கேசவ ஆதித்தன், சின்ன தங்கம் மற்றும் டி. எஸ். சிவந்தி ஆதித்தன் (தபால் அலுவலர்) மகனாக 1933ஆம் ஆண்டு நவம்பர் 8 அன்று தூத்துக்குடி மாவட்டம் காயாமொழியில் பிறந்தார்.  

நாசரேத்தில் பள்ளிப் படிப்பை முடித்த இவர் பாளையங்கோட்டையில் உள்ள தூய யோவான் கல்லூரியில் பல்கலைக்கழக முன் பட்டப்படிப்பினை படித்தார். தனது 16 வயதில் திமுகவில் அரசியல் வாழ்க்கையைத் தொடங்கிய ஆதித்தன், பின்னர் ம. கோ. இராமச்சந்திரனுடன் (எம்ஜிஆர்) அதிமுகவில் சேர்ந்தார்.  

மாவடிப்பண்ணையைச் சேர்ந்த செந்தாமரை தேவியை 1956ஆம் ஆண்டு சனவரி மாதம் தனது 23ஆவது வயதில் திருமணம் செய்துகொண்டார்.  

இவர்களுக்குச் சாரதா, பிரேமலதா, பிருந்தா, சுசரிதா என்ற நான்கு மகள்களும், சொக்கலிங்க குமரேச ஆதித்தன், தணிகேச ஆதித்தன் என்ற இரண்டு மகன்களும் உள்ளனர்.  

இவர் நவம்பர் 26, 1982 அன்று ஒரு வாகன விபத்தில் இறந்தார்.
# அலாவுதீன் கில்ஜியின் தேவகிரி முற்றுகை


<mapframe text="இன்றைய இந்தியாவில் புது தில்லி மற்றும் தேவகிரி" zoom="5" longitude="76.22" latitude="24.30">  
{  
"type": "FeatureCollection",  
"features": [  
{  
"type": "Feature",  
"properties": { "marker-symbol": "monument", "title": "தில்லி" },  
"geometry": { "type": "Point", "coordinates": [77.2273958, 28.661898] }  
},  
{  
"type": "Feature",  
"properties": { "marker-symbol": "monument", "title": "தௌலதாபாத் கோட்டை" },  
"geometry": { "type": "Point", "coordinates": [75.2131507, 19.942715] }  
}  
]  
}  
</mapframe>  
**அலாவுதீன் கில்சியின் தேவகிரி முற்றுகை** ( *Alauddin Khalji's conquest of Devagiri* ) என்பது அலாவுதீன் கில்சியால் தேவகிரி மீது மேற்கொள்ளப்பட்ட ஓர் முக்கிய இராணுவ நடவடிக்கையாகும். பொ.ச.1308 வாக்கில், தில்லி சுல்தானக ஆட்சியாளர் அலாவுதீன் கில்சி தனது தளபதி மாலிக் கபூரின் தலைமையில் ஒரு பெரிய படையை யாதவ மன்னர் இராமச்சந்திரனின் தலைநகரான தேவகிரிக்கு அனுப்பினார்.  

அலாவுதீன் முன்பு 1296-இல் தேவகிரி மீது படையெடுத்தார். மேலும் இராமச்சந்திரனை தனக்கு கப்பம் செலுத்தும்படி கட்டாயப்படுத்தினார். இருப்பினும், இராமச்சந்திரன் இதனை செலுத்த மறுத்தார். மேலும் 1304 இல் குசராத்தில் இருந்து அலாவுதீனால் இடம்பெயர்க்கப்பட்ட வகேலா மன்னன் கர்ணனுக்கு அடைக்கலம் கொடுத்தார்.  

அல்ப் கான் தலைமையிலான தில்லி இராணுவத்தின் ஒரு பகுதி, யாதவ இராச்சியத்தில் கர்ணனின் சமஸ்தானத்தின் மீது படையெடுத்து, வகேலா இளவரசி தேவலாதேவியைக் சிறைபிடித்தது. பின்னர் அவர் அலாவுதீனின் மகன் கிஸ்ர் கானுக்கு திருமணம் செய்து வைக்கபட்டார். மாலிக் கபூரின் தலைமையில் மற்றொரு பிரிவு, பலவீனமான எதிர்ப்பிற்குப் பிறகு தேவகிரியைக் கைப்பற்றியது. இராமச்சந்திரன் அலாவுதீனின் அடிமையாக மாற ஒப்புக்கொண்டார். பின்னர், தெற்கு இராச்சியங்களில் சுல்தானகத்தின் படையெடுப்புகளில் மாலிக் கபூருக்கு உதவினார்.  
## பின்விளைவு
இராமச்சந்திரனுக்கு பல்லாலன் மற்றும் பீமதேவன் என்ற இரு மகன்கள் இருந்தனர். இவர்களில், பீமன் கொங்கணுக்கு தப்பிச் சென்றார். அங்கு அவர் மகிகாவதியில் ( மும்பையிலுள்ள நவீன மாகிம் ) ஒரு தளத்தை நிறுவினார்.
# எல்லைத் தகராறு

**பிராந்திய தகராறு** அல்லது **எல்லைத் தகராறு** (*Territorial dispute* அல்லது *boundary dispute*) என்பது இரண்டு அல்லது அதற்கு மேற்பட்ட நாடுகள் அல்லது அரசுகள் இடையே நிலத்தை வைத்திருப்பது அல்லது கட்டுப்படுத்துவது பற்றிய கருத்து வேறுபாடு ஆகும்.  

## சூழல் மற்றும் வரையறைகள்
பாகித்தானின் கட்டுப்பாட்டில் உள்ள ஆசாத் காஷ்மீர் மற்றும் கில்கிட்-பால்டிஸ்தான் மற்றும் ஜம்மு காசுமீர் மற்றும் லடாக் ஆகிய இந்திய கட்டுப்பாட்டில் உள்ள ஒன்றிய பிரதேசத்தை பிரிக்கிறது. உண்மையான கட்டுப்பாட்டுக் கோடு சீனாவின் கட்டுப்பாட்டில் உள்ள அக்சாய் சின் மற்றும் இந்தியாவின் கட்டுப்பாட்டில் உள்ள ஒன்றியப் பிரதேசமான லடாக்கைப் பிரிக்கிறது]]  
எல்லைத் தகராறுகள் பெரும்பாலும் ஆறுகள், வளமான வேளாண் நிலங்கள், கனிம அல்லது பெட்ரோலிய வளங்கள் போன்ற இயற்கை வளங்களை வைத்திருப்பதுடன் தொடர்புடையவை. இருப்பினும் எல்லை சர்ச்சைகளானது பண்பாடு, சமயம், இன தேசியவாதத்தால் உந்தப்படலாம். எல்லைத் தகராறுகள் பெரும்பாலும் அசல் எல்லைப் பிரிப்பு ஒப்பந்தத்தில் தெளிவற்ற விளக்கத்தின் விளைவாகும்.  

எல்லைத் தகறாறுகளானது போர்கள் மற்றும் பயங்கரவாதத்திற்கு ஒரு முக்கியக் காரணமாகும். ஏனெனில் அரசுகள் பெரும்பாலும் படையெடுப்பு மூலம் ஒரு பிரதேசத்தின் மீது தங்கள் இறையாண்மையை உறுதிப்படுத்த முயல்கின்றன. மேலும் அரசு சாரா அமைப்புகள் பயங்கரவாதத்தின் மூலம் அரசியல்வாதிகளின் நடவடிக்கைகளில் செல்வாக்கு செலுத்த முயற்சி செய்கின்றன. ஒரு நாடு மற்றொரு நாட்டின் நிலப்பரப்பை இணைப்பதற்கு பலப்பிரயோகம் செய்வதை சர்வதேச சட்டம் ஆதரிக்கவில்லை. ஐ.நா சாசனம் கூறுகிறது, "அனைத்து உறுப்பினர்களும் எந்தவொரு நாட்டின் பிராந்திய ஒருமைப்பாடு அல்லது அரசியல் சுதந்திரத்திற்கு எதிரான அச்சுறுத்தல் அல்லது சக்தியைப் பயன்படுத்துதல் அல்லது ஐக்கிய நாடுகள் அவையின் நோக்கங்களுக்கு முரணான வேறு எந்த வகையிலும் தங்கள் சர்வதேச செயல்களை தவிர்க்க வேண்டும்."  

தைவான் நீரிணை மற்றும் காஷ்மீர் போன்ற எல்லைகள் வரையறுக்கப்படாத சில பகுதிகளில், சம்பந்தப்பட்ட பிரிவினர் ஒரு கட்டுப்பாட்டுக் கோட்டை வரையறுக்கின்றனர். இது *நடைமுறையில்* சர்வதேச எல்லையாக செயல்படுகிறது.
# எசுபார்த்தாவின் நிகோமெடிசு

**நிகோமெடிஸ்** ( fl. கிமு 457 ) என்பவர் ஒரு எசுபார்தன் இராணுவத் தளபதி மற்றும் வாரிசு ஆவார். இவருடைய சகோதரர் பாசேனியசின் மகன் சிறுவனாக இருந்த காரணத்தால், அவனது அரச பிரதிநிதியாக இருந்து எசுபார்த்தாவை ஆண்டார்.  

## வாழ்க்கை குறிப்பு
நிகோமெடிஸ் என்பவர் கிளியோம்ப்ரோடசின் (இறப்பு கிமு 479 ) மகன் ஆவார். தேர்மோபிலே போரில் அவரது சகோதரர் முதலாம் லியோனிடாசு (ஆட்சி காலம் கிமு 489-480 ) இறந்த பிறகு எசுபார்த்தாவின் அரசப் பிரதிநிதியாக கிளியோம்ரோடஸ் நியமிக்கப்பட்டார். அந்த நேரத்தில், லியோனிடாசின் மகன் பிளீஸ்டார்கஸ் (ஆட்சிக் காலம் கி.மு. 480-458 ) ஆளும் வயதை எட்டியிருக்கவில்லை. கிளியோம்ப்ரோடஸ் இறந்த பிறகு, அவரது மகன் பாசேனியஸ் (இறப்பு கிமு 477) அரச பிரதிநிதி பொறுப்புக்கு வந்தார். இராச துரோக சந்தேகத்தின் பேரில் எசுபார்த்தான்களால் பாசேனியாஸ் அடைக்கப்பட்டு பட்டினியால் இறந்தார். பிளீஸ்டார்கசுக்குப் பின் பாசேனியசின் மகன் பிளீஸ்டோனாக்ஸ் (ஆட்சி காலம் கி.மு. 458-409) ஆட்சிக்கு வந்தார். அவர் மன்னரானபோது அவரும் சிறுவனாக இருந்தார். அதனால் நிகோமெடிஸ் அரச பிரதிநிதியாக நியமிக்கப்பட்டார்.  

எசுபார்தாவிற்கும் அதன் கூட்டாளிகளுக்கும் ( பெலோபொன்னேசியன் கூட்டணியில் இருந்த தீப்ஸ் உட்பட) மற்றும் ஏதென்ஸ் மற்றும் அதன் கூட்டாளிகளுக்கு இடையே ( டெலியன் கூட்டணியில் இருந்த ஆர்கோஸ் உட்பட) முதல் பெலோபொன்னேசியன் போர் கிமு 460 இல் வெடித்தது. எசுபார்த்தாவில் வாழும் டோரியரியர்களின் தாயகமாகக் கருதப்பட்ட டோரிசை போசியன்கள் தாக்கியபோது டோரிசுக்கு ஆதரவாக வந்த எசுபார்தன்கள் பதிலடி கொடுத்தனர். மன்னருக்குப் பதிலாக நிகோமெடிசுக்கு இந்தப் போர்த் தொடரின்போது தலைமை பொறுப்பு வழங்கப்பட்டது. 1,500 எசுபார்தன்கள் மற்றும் 10,000 நேச நாட்டு ஹாப்லைட்டுகளைக் கொண்ட இராணுவம் வடக்கே அனுப்பப்பட்டது. இவர் போசியன்களை விரட்டினார் மேலும் இவரது சமாதான விதிமுறைகளை ஏற்றுக்கொள்ளும்படி கட்டாயப்படுத்தினார்.  

நிகோமெடிஸ் பின்னர் பெலோபொன்னீசியாவுக்குச் செல்ல முடிவு செய்தார். ஆனால் அவருக்கு ஏற்பட்ட குழப்பம் என்னவென்றால் கொரிந்து வளைகுடாவின், கடல் வழியாக மிகக் குறுகிய பாதை இருந்தது. அதில் ஏதெனியன் கடற்படை அ்வப்போது ரோந்து செல்லும். அதேசமயம் ஏதெனியர்கள் மற்றும் அவர்களின் கூட்டாளிகளின் கட்டுப்பாட்டில் உள்ள முக்கிய பகுதிகளைக் கொண்ட மோசமான நிலப்பரப்பு வழியாக தரை வழி இருந்தது. எனவே தீப்சில் முக்கிய நகரமாக இருந்த போயோடியாவில் தங்க முடிவு செய்தார். இதை ஏதெனியர்கள் ஒரு சிறந்த வாய்ப்பாக கருதினர். இதனால் கிமு 457 இல் 14,000 பேர் கொண்ட இராணுவத்தைக் திரட்டினர். அதில் 1,000 ஆர்கிவ்ஸ் மற்றும் அவர்களது மற்ற கூட்டாளிகளின் குழுக்கள் அடங்கும், மேலும் அவர்களின் எதிரிகளுடன் சண்டையிட வடக்கு நோக்கி அணிவகுத்துச் சென்றனர். இரு படைகளும் தீப்சுக்கு கிழக்கே 20 கி.மீ. (12 மைல்) தொலைவில் உள்ள தனக்ராவில் சந்தித்தன தீப்ஸின் கிழக்கே. கடுமையான சண்டைக்குப் பிறகு, பெலோபொன்னேசியர்கள் வெற்றி பெற்றனர். இறுதியில் இவர்கள் கொரிந்தின் பூசந்தி வழியாக தரைவழியாக நாடு திரும்பினர். அவர்கள் சென்றபோது வழியில் மெகாராவில் சில சேதங்களை உண்டாக்கினர். நிகோமெடிஸ் அதன் பிறகு வரலாற்றில் காணப்படவில்லை.
# ஓனோபைட்டா சமர்


**ஓனோபைட்டா சமர்** (*Battle of Oenophyta*) என்பது முதலாம் பெலோபொன்னேசியப் போரின்போது கிமு 457 இல் ஏதென்ஸ் மற்றும் போயோட்டியன் நகர அரசுகளுக்கு இடையே நடந்த ஒரு போர் ஆகும்.  

பாரசீகப் போர்களுக்கும் பெலோபொன்னேசியப் போருக்கும் இடையிலான இந்த காலகட்டத்தில், மிகக் குறைவாக நீடித்த போர்கள் இருந்தபோதிலும், நகர அரசுகளின் கூட்டணிகள் உருவாகி பின்னர் சரிந்தன. கிமு 457 இல், டெலியன் கூட்டணியின் தலைவரான ஏதென்சு, கொரிந்து மற்றும் அவர்களது கூட்டாளியான எசுபார்த்தாவுடன் ( பெலோபொன்னேசியன் கூட்டணியின் தலைவர்) மெகாராவுடன் மோதலில் ஈடுபட்டன. ஓனோபிட்டா போருக்கு இரண்டு மாதங்களுக்கு முன்பு, எசுபார்த்தாவால் தனக்ரா போரில் ஏதெனியர்கள் தோற்கடிக்கப்பட்டனர். என்றாலும் எசுபார்த்தா பல வீரர்களை இழந்தது, அவர்கள் தங்கள் வெற்றியை கொண்டாட முடியவில்லை.  

தனக்ராவில் 14,000 பேரைக் கொண்டிருந்த ஏதெனியர்கள், அந்தப் போருக்குப் பிறகு மீண்டும் படையை ஒருங்கிணைத்து, போயோட்டியாவிற்கு அணிவகுத்துச் சென்றனர். ஓனோபைட்டாவில், மைரனைட்ஸ் தலைமையில், அவர்கள் போயோட்டியர்களை தோற்கடித்தனர். பின்னர் தனக்ராவின் மதில் சுவர்களை அழித்து, லோக்ரிடா மற்றும் போசிசை அழித்தனர். ஓனோபைட்டாவில் அவர்கள் பெற்ற வெற்றி, ஏதென்சு ஏஜினாவை அந்த ஆண்டின் பிற்பகுதியில் தோற்கடிக்க ஏதுவானது. மேலும் ஏதெனியன் துறைமுகமான பைரேயஸ் (எசுபார்த்தாவால் எதிர்க்கப்பட்ட பணி) வரையிலான நீண்ட சுவர்களைக் கட்டும் பணியை முடிக்க இயன்றது.  

கிமு 447 இல் கொரோனியா போரில் ஏதென்சு தலைமையிலான அணி தோற்கடிக்கப்படும் வரை ஏதென்சின் கட்டுப்பாட்டில் போயோடியா இருந்தது .
# இராமகிருஷ்ண இயக்கத்தின் பண்பாட்டு நிறுவனம்


வின் கோல் பூங்காவில் இராமகிருஷ்ண இயக்கத்தின் பண்பாட்டு நிறுவனத்தின் உட்புறக்காட்சி]]  
**இராமகிருஷ்ண இயக்கத்தின் பண்பாட்டு நிறுவனம்** (**The Ramakrishna mission institute of culture** (**RMIC**) இராமகிருஷ்ண இயக்கத்தின் துணை நிறுவனம் ஆகும். இராமகிருஷ்ணரின் நூற்றாண்டுப் பிறந்த நாளை முன்னிட்டு துவக்கப்பட்ட *இராமகிருஷ்ண இயக்கத்தின் பண்பாட்டு நிறுவனம்*, கொல்கத்தாவை தலைமையகக் கொண்டு 29 சனவரி 1938 முதல் இயங்கி வருகிறது.  

இந்நிறுவனம் அதன் மக்கள் நலத்திட்டங்கள், கல்வி மற்றும் பண்பாட்டு நடவடிக்கைகளுக்காக உலகம் முழுவதும் அறியப்படுகிறது. மனித வாழ்வின் ஒற்றுமையின் தத்துவத்தின் வலியுறுத்தும் வகையில், உலகம் முழுவதிலும் உள்ள பல்வேறு பண்பாட்டுச் செழுமையையும், பண்பாட்டுகளுக்கிடையேயான பாராட்டு மற்றும் புரிதலின் அவசியத்தையும் மக்களுக்கு உணர்த்துவதற்கு நிறுவனம் முயற்சிக்கிறது.  

## நிறுவனத்தின் செயல்பாடுகள்
இந்நிறுவனத்தில் மொழிப் பள்ளி, ஒரு பெரிய நூலகம், அருங்காட்சியகம், விவேகானந்தர் ஆவணக் காப்பகம், இராமகிருஷ்ணரின் சன்னதி மற்றும் தியான மண்டபம், வெளியீட்டுத் துறை மற்றும் இந்தியவியல் ஆய்வுகள் மற்றும் ஆராய்ச்சி மையம் உள்ளிட்ட பல துறைகள் உள்ளன. இந்த நிறுவனம் விரிவுரைகள், கருத்தரங்குகள், வேதாந்த வகுப்புகள், ஆய்வு வட்டங்கள், பேச்சுப் போட்டிகள் மற்றும் சமயம் மற்றும் பண்பாடு நிகழ்ச்சிகளின் அட்டவணையைக் கொண்டுள்ளது.  

இந்நிறுவனத்தில் ஒரு பன்னாட்டு அறிஞர்கள் இல்லம் இணைக்கப்பட்டுள்ளது. இது கல்வி நிறுவனம் அல்லது பல்கலைக்கழகங்கள் மற்றும் பிற கற்றறிந்த சங்கங்களின் அழைப்பின் பேரில் இந்தியாவின் பல்வேறு பகுதிகளிலிருந்தும் வெளிநாட்டிலிருந்தும் வரும் கல்வி நிறுவனங்களின் விருந்தினர்கள், அறிஞர்கள் மற்றும் மாணவர்களுக்காக ஆய்வு, ஆராய்ச்சி அல்லது இந்தியர்களுடன் கருத்துக்களைப் பரிமாறிக் கொள்வதற்காக வடிவமைக்கப்பட்டுள்ளது.  

## விவேகானந்தர் ஆய்வு வட்டம்
இராமகிருஷ்ண இயக்கத்தின் பண்பாட்டு நிறுவனத்தில் அறிவியலைப் பரப்புவதற்கும் பிரபலப்படுத்துவதற்கும், விவேகானந்தா ஆய்வு வட்டம் செயல்படுகிறது. இந்த வட்டம் மாதத்திற்கு ஒருமுறை கூடி, பல்வேறு அறிவியல் பிரச்சினைகள் குறித்த விவாதங்களை புகழ்பெற்ற விஞ்ஞானிகள் தொடங்குவார்கள் என்று திட்டமிடப்பட்டுள்ளது. பேச்சாளர் மற்றும் பார்வையாளர்களுக்கு இடையிலான தொடர்பு மூலம் சிக்கல்கள் மேலும் புரிந்து கொள்ளப்படுகின்றன. ஆய்வுக்கூடம் அல்லாத ஆராய்ச்சி மையத்தை அமைப்பது, கருத்தரங்களை ஏற்பாடு செய்தல், சுகாதாரம் பற்றிய பொதுவான விழிப்புணர்வை அருகிலுள்ள பகுதிகளில் உள்ள மக்களிடையே பரப்புதல் மற்றும் பிரபல அறிவியல் அமைப்புகளுடன் ஒத்துழைத்தல்.  

## இளையோர் விவேகானந்தர் படிப்பு வட்டம்
இம்மையத்தில் அமைந்துள்ள நூலகத்தில் சிறுவர்கள் உறுப்பினர்கள் ஆகலாம். ஒவ்வொரு மாதமும் சில குறிப்பிட்ட தலைப்புகளின் அடிப்படையில், இளையோர் படிப்பு வட்ட உறுப்பினர்களால் நிகழ்ச்சிகள் நடத்தப்படுகின்றன. மாதாந்திர நிகழ்ச்சிகளுடன், உறுப்பினர்கள் சுதந்திர தினம் (ஆகஸ்டு 15) மற்றும் குடியரசு தினம் (ஜனவரி 26) போன்ற சிறப்பு நிகழ்வுகளில் நடைபெறும் மற்ற நிகழ்ச்சிகளிலும் பங்கேற்கின்றனர்..  

## இதனையும் காண்க
- இராமகிருஷ்ணர்
- விவேகானந்தர்
- இராமகிருசுண இயக்கம்
- இராமகிருட்டிண மடம்
- இராமகிருஷ்ண மடம், சென்னை
# நியூசெர்ரே இனி



**நியூசெர்ரே இனி** (**Nyuserre Ini**) பண்டைய எகிப்தின் பழைய இராச்சியத்தை ஆண்ட, ஐந்தாம் வம்சத்தின் ஆறாவது ஆட்சியாளர் ஆவார். பார்வோன் நெபெரிர்கரே ககையின் மகனான இவர் கிமு 25-ஆம் நூற்றாண்டின் இரண்டாம் பாதியில் பண்டைய எகிப்தை 24 முதல் 35 ஆண்டுகள் ஆட்சி செய்தார். இவருக்குப் பின் எகிப்தை மென்கௌஹோர் கையூ ஆட்சி செய்தார்.  

இவரது ஆட்சியின் போது இராணுவ நடவடிக்கைகளுக்கு சிறிய சான்றுகள் உள்ளன; எகிப்திய அரசு லெவண்டைனின் (தற்கால லெபனான் கடற்கரை நகரான பைப்லோசுடன் வணிக உறவுகளை கொண்டிருந்தது. மேலும் சினாய் தீபகற்பம் மற்றும் கீழ் நுபியாவுடன் கல் சுரங்கங்கள் தொடர்பாக வணிக உறவுகளை வளர்த்தது. இவரது ஆட்சியில் எகிப்து வளர்ச்சி அடைந்தது. மேலும் நோம்களின் ஆளுநர்கள் திறம்பட நிர்வாகம் செய்தனர்.  

பழைய இராச்சிய பாரோக்களைப் போலவே, பார்வோன் நியுசெர்ரே மரணத்தின் போது இறுதிச் சடங்குகள் நடத்தப்படது. நியூசெர்ரேவின் நினைவுக் கோயிலில் வழிபாட்டு முறை, மத்தியகால இராச்சியத்தை ஆண்ட எகிப்தின் பன்னிரண்டாம் வம்சம் வரை நீடித்தது. மன்னர் நியூசெர்ரே விசுவாசிகளுக்கும், கடவுள்களுக்கும் இடையில் ஒரு பரிந்துரையாளராக அழைக்கப்பட்டார்.  

மன்னர் நியூசெர்ரே இனி தனக்கான புதிய பிரமிடுவை கட்டியதுடன், 24-ஆம் லெபிசியஸ் பிரமிடு, இரட்டைப் பிரமிடு, இரா கடவுள் கோயில், நெபெரிர்கரே ககையின் பிரமிடு, யுசர்காப்பின் இரா கோயில் வளாகம், மன்னர் மென்கௌரேவின் பிரமிடு மற்றும் நினைவுக் கோயிலை முழுமையாக கட்ட்டி முடித்தார்.  

## படக்காட்சிகள்

## இதனையும் காண்க
- பாரோக்களின் பட்டியல்
- பண்டைய எகிப்திய அரசமரபுகள்
# பியூபோர்ட்



**பியூபோர்ட்** என்பது (மலாய்: *Pekan Beaufort*; ஆங்கிலம்: *Beaufort Town*; சீனம்: *博福特*) மலேசியா, சபா மாநிலம், உட்பகுதி பிரிவு, பியூபோர்ட் மாவட்டத்தின் தலைநகரம் ஆகும். சபா மாநிலத்தின் தலைநகரமான கோத்தா கினபாலுவில் இருந்து 90 கி.மீ. தொலைவில் அமைந்து உள்ளது.  

இந்த நகரத்திற்கு முன்னாள் பிரித்தானிய ஆளுநர் லெய்செஸ்டர் பால் பியூபோர்ட் *(Leicester Paul Beaufort)* என்பவரின் பெயர் வைக்கப்பட்டது.  

## பொது

பியூபோர்ட் நகரத்தில் பாயும் படாஸ் ஆற்றில் அவ்வப்போது வெள்ளம் ஏற்படுவது வழக்கம். அதைத் தவிர்ப்பதற்காக, சாலைகளில் உயரமாகக் கட்டப்பட்ட கடைகள் உள்ளன.  

பியூபோர்ட் நகரத்தில் பிசாயா *(Bisaya),* புரூணை மலாய் மக்கள், கடசான் *(Kadazan);* டூசுன் *(Dusun);* லுன் பவாங் *(Lun Bawang);* லுன் டாயே *(Lun Dayeh);* மூருட் *(Murut)* மற்றும் சீனர்கள் (முக்கியமாக ஹக்கா இனத்தவர்) வாழ்கிறார்கள். இவர்களில் பிசாயா பூர்வீக இனத்தவர்தான் அதிகமாக உள்ளார்கள்.  

சபாவில் உள்ள மற்ற நகரங்களான கோத்தா கினபாலு; பெனாம்பாங்; தாவாவ்; பாப்பார்; கூடாட் மற்றும் தெனோம் போன்ற நகரங்களைப் போலவே, பியூபோர்ட் நகரிலும் தொடக்கக் காலத்தில் இருந்து சீன ஹக்கா மக்கள் மிகையாக வாழ்கின்றனர்.  

## வரலாறு

சபாவின் உள்பகுதியின் பொருளாதார வளர்ச்சிக்கு உதவுவதற்காக பியூபோர்ட் நகரம் முதலில் அமைக்கப்பட்டது. அந்த வகையில் பியூபோர்ட்டின் தொடக்கக் காலச் செழிப்பு ரப்பர் உற்பத்தியுடன் நெருக்கமாக இணைந்து உள்ளது.  

1945-ஆம் ஆண்டின் பிற்பகுதியில், இரண்டாம் உலகப் போரின் போது, ஜப்பானியப் படைகளுக்கும் மற்றும் ஆஸ்திரேலியப் படைகளுக்கும் இடையே இந்த நகரில்தான் கடுமையான போர் நடந்தது.  

## மேற்கோள்
# உட்பகுதி பிரிவு



**உட்பகுதி பிரிவு** (மலாய் மொழி: *Bahagian Pedalaman*; ஆங்கிலம்: *Interior Division*) என்பது மலேசியா, சபா மாநிலத்தில் ஒரு நிர்வாகப் பிரிவாகும். ஆங்கிலத்தில் *டிவிசன்* (*Division*) என்று அழைக்கிறார்கள்.  

கிழக்கு மலேசியாவில் உள்ள சபா; சரவாக் மாநிலங்களில் **பிரிவு** என்பது ஒரு நிர்வாகப் பிரிவாகும். அந்த இரு மாநிலங்களிலும் ஒவ்வொரு பிரிவும் சிற்சில மாவட்டங்களாக (*Daerah*) பிரிக்கப்பட்டு நிர்வகிக்கப் படுகிறது.  

## பொது

இந்த உட்பகுதி பிரிவு, சபா மாநிலத்தின் தென்மேற்கு பகுதியில்; சபா மாநிலத்தின் மேற்கில் அமைந்து உள்ளது. சபா மாநிலத்தில் 24.9%; அதாவது 18,298 சதுர கிலோமீட்டர் பரப்பளவிலும்; சபாவின் மொத்த மக்கள் தொகையில் தோராயமாக 14.7% கொண்டு உள்ளது.  

உட்பகுதி பிரிவில் உள்ள மிகப் பெரிய நகரம் கெனிங்காவ். இந்தப் பிரிவில் உள்ள மற்ற முக்கிய நகரங்கள்: பியூபோர்ட் கோலா பென்யூ; சிபாத்தாங்; தம்புனான் மற்றும் தெனோம். அதே வேளையில், தெனோம் நகரம், மூருட் மக்கள் வாழும் மையப் பகுதியில் உள்ள மிகப் பெரிய நகரமாகும்.  

பெரும்பாலான நகரங்களில், குறிப்பாக பியூபோர்ட், கெனிங்காவ் மற்றும் தெனோம் ஆகியவற்றில் அதிக எண்ணிக்கையிலான சீன மக்கள் உள்ளனர். பெரும்பான்மையானவர் சீன ஹக்கா துணைக் குழுவைச் சேர்ந்தவர்கள்.  

## வரலாறு

சபா, சரவாக் மாநிலங்களின் தற்போதைய பிரிவு எனும் அமைப்பு முறை ஜெர்மனிய வணிகர் ஒருவரின் மூலமாகப் பெறப்பட்ட அமைப்பு முறையாகும். அந்த அமைப்பு முறை வட போர்னியோ சார்ட்டட் நிறுவனத்திடம் *(North Borneo Chartered Company)* இருந்து பெறப்பட்டது.  

இந்த முறையை அமைத்தவர் பிரபு வான் ஓவர்பெக் (Baron von Overbeck). அவருக்குப் பின்னர் அந்த டிவிசன் முறை இன்றும் தொடர்கிறது.  

## மாநிலங்கள்

சபா மாநிலத்தின் **உட்பகுதி பிரிவு** பின்வரும் நிர்வாக மாவட்டங்களாகப் பிரிக்கப்பட்டு உள்ளது:  

- பியூபோர்ட் மாவட்டம் (1,735&nbsp;கிமீ<sup>2</sup>) (பியூபோர்ட்)
- கெனிங்காவ் மாவட்டம் (3,533&nbsp;கிமீ<sup>2</sup>) (கெனிங்காவ்)
- கோலா பென்யூ மாவட்டம் (453&nbsp;கிமீ<sup>2</sup>) கோலா பென்யூ
- நாபாவான் மாவட்டம் (6,089&nbsp;கிமீ<sup>2</sup>) (நபாவான்)
- சிபித்தாங் மாவட்டம் (2,732&nbsp;கிமீ<sup>2</sup>) (சிபித்தாங்)
- தம்புனான் மாவட்டம் (1,347&nbsp;கிமீ<sup>2</sup>) (தம்புனான்)
- தெனோம் மாவட்டம் (2,409&nbsp;கிமீ<sup>2</sup>) (தெனோம்)
# குருவாயூரப்பன் கோவில், மார்கன்வில், நியூ ஜெர்சி



**அருள்மிகு குருவாயூரப்பன் கோவில்** என்னும் ஸ்ரீ கிருஷ்ணா மந்திர் நியூ ஜெர்சியின் மார்கன்வில் நகரம், உல்லிடவுன் சாலையில் அமைந்துள்ள ஒர் இந்துக் கோவிலாகும்.. 30 ஏக்கர் நிலப்பரப்பில் அமைந்துள்ள இக்கோவிலைச் சுற்றி பசுமையான புல்வெளிகள் மற்றும் காடுகள் அமைந்துள்ளன.  

## கோவில் அமைப்பு

இக் கோவிலின் இராஜகோபுரம் ஐந்து நிலை உடையது. கோபுரம் முழுவதும் பல்வேறு புராணங்களை நினைவுறுத்தும் சுதைச் சிற்பங்கள் காணப்படுகின்றன. உயரமான படிக்கட்டுகள் வழியே சென்றால் கோபுர வாயிலை அடையலாம். கோபுரத்தின் முன்னர் உயர்ந்த கொடிமரம் உள்ளது. பக்கவாட்டு நுழைவாயில் வழியே கோவிலுக்குள் செல்லலாம். கோவிலின் மகாமண்டபத்திற்கு செல்ல படிக்கட்டு அமைக்கப்பட்டுள்ளது.  

அருள்மிகு குருவாயூரப்பன் இக்கோவிலின் மூலவர் ஆவார். சிவலிங்கம், ஸ்ரீதேவி பூதேவியுடன் வெங்கடேஸ்வரர், ஐயப்பன் மற்றும் சத்தியநாராயண ஸ்வாமி உள்ளிட்ட துணை தெய்வங்களுக்கு தனி சன்னதிகள் உள்ளன. கன்யாகா பரமேஸ்வரி, துர்கா, காயத்திரி, சிவகாமியுடன் நடராஜர், மகாகணபதி, வள்ளி, தெய்வானையுடன் சுப்பிரமணியர், இலட்சுமணருடன் பத்ராசல சீதா இராமர், இராதே கிருஷ்ணர், ஆண்டாள், அன்னாவர சுவாமிகள், ஹனுமன், கால பைரவர், நவக்கிரகங்கள் ஆகிய தெய்வங்களுக்கும் இங்கு துணை சன்னதிகள் உள்ளன. அனைத்து சன்னதிகளும் நுணுக்கமான வேலைப்பாடுகளுடன் அழகாக வடிவமைக்கப்பட்டுள்ளன. திருச்சுற்றுப் பாதைகளில் பகவத் கீதை ஆங்கிலம் மற்றும் சமசுகிருதத்தில் பொறிக்கப்பட்டுள்ளது.  

## வரலாறு

1988 ஆம் ஆண்டு இந்து அமெரிக்கன் கோயில் மற்றும் கலாச்சார மையம் (Hindu American Temple and Cultural Center, Inc.) தோற்றுவிக்கப்பட்டது. இந்த இந்துமத அமைப்பு நியூ ஜெர்சிமாநிலம், மார்கன்வில்லில் செயல்பட்டு வருகிறது. இக்கோவிலின் குடமுழுக்கு 2012 ஆம் ஆண்டு நடைபெற்றது. இந்த அமைப்பைச் சேர்ந்த கோவில் அறக்கட்டளை வாரியம் இக்கோவிலை நிர்வகித்து வருகிறது.  

## தினசரி வாராந்திர கோவில் நிகழ்வுகள்

இக்கோயில் வாரநாட்களில் காலையில் ௦8.30 மணி முதல் 11.30 வரையும், மாலையில் 04.30 மணி முதல் 8.30 மணி வரையும் திறந்திருக்கும். மற்றும் வார இறுதி மற்றும் தேசிய விடுமுறை நாட்களில் காலையில் 08.30 மணி முதல் 08.30 மணி வரையும் திறந்திருக்கும். ஸ்ரீ வெங்கடேஸ்வர சுப்ரபாதம், குருவாயூரப்பன் நிர்மால்ய தரிசனம், அபிசேகம், சீவாலி, கணபதி ஹோமம், சுதர்ஷ்ண ஹோமம், சண்டி பாராயணம், ஸ்ரீ விஷ்ணு சஹஸ்ரநாமபாராயணம், அத்தாழ பூசை ஆகியன இக்கோவிலில் அன்றாடம் நடைபெறுகின்றன. திங்கள், செவ்வாய், வியாழன், வெள்ளி, சனி மற்றும் ஞாயிற்றுக் கிழமைகளில் தெய்வங்களுக்கான சிறப்பு அபிசேகங்களும், அனுமன் சாலிசா, லலிதா சஹஸ்ரநாம பராயணங்களும் நடைபெறுகின்றன.  

## கூடுதல் வசதிகள்

இங்குள்ள பழைய கோவில் வளாகத்தில் **சரஸ்வதி வித்யாலயா** என்ற பள்ளி அமைந்துள்ளது. இங்கு சிறுவர் சிறுமியருக்கான நடனம், வாய்ப்பாட்டு, தியானம், சமசுகிருதம் ஆகிய வகுப்புகள் இலவசமாக நடைபெறுகின்றன. இந்த கோவிலின் வளாகத்தில் ஒரு பசுக்கள் காப்பகம் (கோசாலை) உள்ளது. இந்த கோவிலின் வளாகத்தில் சிற்றுண்டிச் சாலையும் (Bhojanshala) உள்ளது.
# எஸ். எஸ். பொன்முடி (பல்லடம்)


**எஸ். எஸ். பொன்முடி** (*S. S. Ponmudi*)(பிறப்பு 21 சூலை 1955) என்பவர் இந்திய அரசியல்வாதியும் தமிழ்நாடு சட்டப்பேரவை மேனாள் உறுப்பினரும் ஆவார். இவர் **திராவிட முன்னேற்றக் கழகம்** (திமுக) கட்சியினைச் சார்ந்தவர்**.** சூளூர் நகரப் பஞ்சாயத்துத் தலைவராகவும் இவர் பணியாற்றியுள்ளார். பொன்முடி 1996 தமிழ்நாடு சட்டமன்றத் தேர்தலில் கோயம்புத்தூர் மாவட்டம் பல்லடம் சட்டமன்றத் தொகுதியில் திமுக வேட்பாளராகப் போட்டியிட்டு தமிழ்நாடு சட்டமன்றத்திற்குத் தேர்ந்தெடுக்கப்பட்டார்.
# கூடாட் பிரிவு



**கூடாட் பிரிவு** (மலாய் மொழி: *Bahagian Kudat*; ஆங்கிலம்: *Kudat Division*) என்பது மலேசியா, சபா மாநிலத்தில் ஒரு நிர்வாகப் பிரிவாகும். ஆங்கிலத்தில் *டிவிசன்* (*Division*) என்று அழைக்கிறார்கள். இந்த முறைமை தீபகற்ப மலேசியாவில் இருந்து முற்றிலும் வேறுபட்டது.  

கிழக்கு மலேசியாவில் உள்ள சபா; சரவாக் மாநிலங்களைப் பொருத்த வரையில், **பிரிவு** என்பது ஒரு நிர்வாகப் பிரிவாகும். அந்த இரு மாநிலங்களிலும் ஒவ்வொரு பிரிவும் சிற்சில மாவட்டங்களாக (*Daerah*) பிரிக்கப்பட்டு நிர்வகிக்கப் படுகிறது. ஒவ்வொரு பிரிவுக்கும் ஓர் ஆளுநர் *(Resident)* நியமிக்கப்பட்டு உள்ளார்.  

## பொது

இந்தக் கூடாட் பிரிவு, சபா மாநிலத்தின் வடக்குப் பகுதியில் அமைந்து உள்ளது. இதன் மொத்த பரப்பளவு 4,623 சதுர கிலோமீட்டர்கள் (சபாவின் மொத்த நிலப்பரப்பில் 6.3%). சபாவின் ஐந்து பிரிவுகளில் மிகச் சிறியது.  

கூடாட் பிரிவிற்குள் உள்ள மிகப்பெரிய நகரம் கூடாட். அதுவே முக்கிய போக்குவரத்து மையமுமாகும். கூடாட் நகரத்தின் துறைமுகம் வழியாகக் கூடாட் பிரிவுக்கு ஏற்றுமதி இறக்குமதிச் சரக்குகள் கொண்டு செல்லப் படுகின்றன. இந்தப் பிரிவில் ஒரே ஒரு விமான நிலையம் மட்டுமே உள்ளது.  

## மாநிலங்கள்

சபா மாநிலத்தின் **கூடாட் பிரிவு** பின்வரும் நிர்வாக மாவட்டங்களாகப் பிரிக்கப்பட்டு உள்ளது:  

- கோத்தா மருடு மாவட்டம் (1,917&nbsp;கி.மீ.<sup>2</sup>) (கோத்தா மருடு)
- கூடாட் மாவட்டம் (1,287&nbsp;கி.மீ.<sup>2</sup>) (கூடாட்)
- பித்தாஸ் மாவட்டம் (1,419&nbsp;கி.மீ.<sup>2</sup>) (பித்தாஸ் நகரம்)

## நாடாளுமன்ற உறுப்பினர்கள் (டேவான் ராக்யாட்)
| P167 கூடாட் | அப்துல் ரகீம் பக்ரி | பெரிக்காத்தான் நேசனல் *(PN - PPBM)* |  |
| --- | --- | --- | --- |
| P168 கோத்தா மருடு | மாக்சிமஸ் ஓங்கிலி | ஐக்கிய சபா கட்சி *(United Sabah Party)* | } |